ผู้ผลิตกุ้งโอดคาดปีนี้ผลผลิตต่ำกว่าเป้า
ผู้ผลิตกุ้งคาดผลผลิตปีนี้ต่ำกว่าเป้า หลังเกิดโรคระบาดและอากาศแปรปรวน
11 ก.พ. 2553

ผู้ผลิตกุ้งคาดผลผลิตปีนี้ต่ำกว่าเป้า หลังเกิดโรคระบาดและอากาศแปรปรวน
นายเอกพจน์ ยอดพินิจ ประธานชมรมผู้เลี้ยงกุ้งสุราษฎร์ธานี ประมาณการผลผลิตกุ้งของประเทศไทยในปี 53 อาจต้องมีการประเมินใหม่ เพราะมีแนวโน้มต่ำกว่าเป้าหมายที่วางไว้เดิมในระดับ 590,000 ตัน เนื่องจากช่วงปลายปี 52 ต่อเนื่องถึงช่วงต้นปี 53 ผลผลิตกุ้งทางภาคใต้และภาคตะวันออกเสียหายเป็นจำนวนมาก โดยเฉพาะการเกิดโรคตัวแดงดวงขาวระบาดในหลายพื้นที่ นอกจากนั้น สภาพอากาศยังแปรปรวนกว่าทุกปี เป็นเหตุให้ปริมาณผลผลิตกุ้งในช่วงนี้ออกสู่ตลาดน้อยกว่าปริมาณความต้องการที่ยังมีอยู่อย่างต่อเนื่อง               “ปกติในช่วงปลายปีหรือหน้าหนาว เกษตรกรผู้เลี้ยงกุ้งจะลงกุ้งในปริมาณน้อยอยู่แล้ว ทำให้ผลผลิตกุ้งในช่วงนี้ต่ำกว่าที่ควรจะเป็นราว 20-30%"นายเอกพจน์กล่าว          สำหรับระดับราคากุ้งขนาด 70 ตัวต่อกิโลกรัมในขณะนี้อยู่ที่กิโลกรัมละ 110 บาท จากเดิมเมื่อเดือนธันวาคม 52 อยู่ที่กิโลกรัมละ 100 บาท คาดว่าแนวโน้มราคาจะขยับตัวสูงขึ้นได้อีกราว 20%           ส่วนกุ้งของประเทศอื่นๆ เช่น อินโดนีเซีย เวียดนาม และจีน การผลิตก็ประสบความเสียหายจากอากาศที่หนาวเย็น และการระบาดอย่างรุนแรงของโรคกุ้งทะเล Infectious Myonecrosis (ไอเอ็มเอ็น) ในอินโดนีเซีย ทำให้ผลผลิตกุ้งออกสู่ตลาดโลกน้อยลงไปมาก ส่งผลให้ราคากุ้งของประเทศอื่นๆ สูงกว่ากุ้งไทยเฉลี่ย 20-50 บาทต่อกิโลกรัม